“คลัง” สรุปยอด “คนละครึ่ง” รอบเก็บตก 1.34 ล้านสิทธิ ชงครม.ไฟเขียวลงทะเบียน 20 ม.ค.นี้
“กระทรวงการคลัง” สรุปยอด “คนละครึ่ง” รอบเก็บตก 1.34 ล้านสิทธิ ชงครม.ไฟเขียวลงทะเบียน 20 ม.ค.นี้
“กระทรวงการคลัง” สรุปยอด “คนละครึ่ง” รอบเก็บตก 1.34 ล้านสิทธิ ชงครม.ไฟเขียวลงทะเบียน 20 ม.ค.นี้
15 ม.ค. 2564

น.ส.กุลยา ตันติเตมิท รักษาการผู้อำนวยการสำนักงานเศรษฐกิจการคลัง (สศค.) เปิดเผยว่า กระทรวงการคลังสรุปตัวเลขผู้ใช้สิทธิ์ในมาตรการ “คนละครึ่ง” เฟส 2 จำนวน 5 ล้านคน ที่ครบกำหนดต้องใช้จ่ายครั้งแรกภายในวันที่ 14 ม.ค.64 มียอดใช้จ่ายรวม 4.12 ล้านคน คงเหลือผู้ไม่ใช้สิทธิประมาณ 8.8 แสนคน เมื่อรวมกับโครงการระยะที่ 1 จำนวน 10 ล้านคน มีผู้ใช้สิทธิรวม 13.66 ล้านคน คงเหลือผู้ไม่ใช้สิทธิประมาณ 1.34 ล้านคน
ทั้งนี้ กระทรวงการคลังจะนำตัวเลขผู้ไม่ใช่สิทธิในโครงการคนละครึ่งที่เหลือทั้งหมด เข้าสู่ที่ประชุมคณะรัฐมนตรี (ครม.) ในวันที่ 19 ม.ค.นี้ เพื่ออนุมัติให้นำมาเปิดลงทะเบียนใหม่เป็นรอบเก็บตก ในวันที่ 20 ม.ค.64 และเริ่มใช้จ่ายได้ตั้งแต่วันที่ 25 ม.ค.64 ผ่านแอปพลิเคชั่น “เป๋าตัง” ซึ่งรัฐบาลสมทบให้คนละ 3,500 บาท สามารถใช้จ่ายได้ถึงวันที่ 31 มี.ค.64 ส่วนจะมีการขยายเวลามาตรการออกไปอีกหรือไม่ ขึ้นอยู่กับฝ่ายนโยบายตัดสินใจ
  “เดิมคาดว่าจะสามารถเปิดลงทะเบียนเก็บตกได้ประมาณ 1 ล้านสิทธิ แต่จากตัวเลขปิดโครงการล่าสุด พบว่ามีผู้ใช้สิทธิไม่ตามเงื่อนไขภายใน 14 วัน มากกว่าที่คาดการณ์ไว้ โดยเฉพาะตัวเลขผู้ใช้จ่ายในเฟส 2 ที่เหลือเกือบ 1 ล้านสิทธิ์ โดยการเปิดรับลงทะเบียนรอบเก็บตก น่าจะตีกลมๆ อยู่ที่ 1.3 ล้านสิทธิ” น.ส.กุลยา กล่าว
รายงานข่าวจากกระทรวงการคลัง ระบุว่า การลงทะเบียนคนละครึ่งรอบเก็บตกอีกกว่า 1.3 ล้านสิทธิในวันที่ 20 ม.ค.นี้ คาดว่าจะเปิดให้ลงทะเบียนเหมือนเดิม คือ ตั้งแต่เวลา 06.00 น.เป็นต้นไป และน่าจะมีผู้ลงทะเบียนเต็มอย่างรวดเร็ว เหมือนช่วงลงทะเบียนเฟส 2 อีก 5 ล้านคนที่มีผู้ลงทะเบียนครบภายใน 2 ชั่วโมง โดยกลุ่มที่มีปัญหา OTP ทำให้พลาดการได้สิทธิในรอบที่แล้ว สามารถมาลงทะเบียนในรอบเก็บตกนี้ได้ตามปกติอีกครั้ง